CELEX: 32019D0349
Language: el
Date: 2019-02-22 00:00:00
Title: Απόφαση (ΕΕ) 2019/349 του Συμβουλίου, της 22ας Φεβρουαρίου 2019, με την οποία καθορίζεται η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής για τις δημόσιες συμβάσεις του Παγκόσμιου Οργανισμού Εμπορίου όσον αφορά την προσχώρηση του Ηνωμένου Βασιλείου της Μεγάλης Βρετανίας και Βόρειας Ιρλανδίας στην αναθεωρημένη συμφωνία για τις δημόσιες συμβάσεις στο πλαίσιο της αποχώρησής του από την Ευρωπαϊκή Ένωση

4.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 63/12
               
            
         ΑΠΟΦΑΣΗ (ΕΕ) 2019/349 ΤΟΥ ΣΥΜΒΟΥΛΙΟΥ
         της 22ας Φεβρουαρίου 2019
         με την οποία καθορίζεται η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής για τις δημόσιες συμβάσεις του Παγκόσμιου Οργανισμού Εμπορίου όσον αφορά την προσχώρηση του Ηνωμένου Βασιλείου της Μεγάλης Βρετανίας και Βόρειας Ιρλανδίας στην αναθεωρημένη συμφωνία για τις δημόσιες συμβάσεις στο πλαίσιο της αποχώρησής του από την Ευρωπαϊκή Ένωση
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Ένωση είναι μέρος της αναθεωρημένης συμφωνίας για τις δημόσιες συμβάσεις («αναθεωρημένη ΣΔΣ») και τα κράτη μέλη της καλύπτονται από την αναθεωρημένη συμφωνία δυνάμει του δικαίου της Ένωσης.
                  
               
                     (2)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν για το Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά την εν λόγω γνωστοποίηση, δηλαδή στις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω προθεσμία. Η αναθεωρημένη ΣΔΣ θα πάψει αυτομάτως να ισχύει στο Ηνωμένο Βασίλειο από την εν λόγω ημερομηνία.
                  
               
                     (3)
                  
                  
                     Την 1η Ιουνίου 2018 το Ηνωμένο Βασίλειο, με την υποστήριξη της Ένωσης, υπέβαλε αίτηση προσχώρησης στην αναθεωρημένη ΣΔΣ.
                  
               
                     (4)
                  
                  
                     Σύμφωνα με το άρθρο ΧΧΙΙ παράγραφος 2 της αναθεωρημένης ΣΔΣ, κάθε μέλος του ΠΟΕ μπορεί να προσχωρήσει στην εν λόγω συμφωνία βάσει όρων οι οποίοι θα συμφωνηθούν μεταξύ του εν λόγω μέλους και των μερών και οι οποίοι θα οριστούν σε απόφαση που εκδίδει η επιτροπή για τις δημόσιες συμβάσεις («επιτροπή ΣΔΣ»). Η προσχώρηση πραγματοποιείται μέσω της κατάθεσης υπόψη του Γενικού Διευθυντή του ΠΟΕ πράξης προσχώρησης στην οποία αναφέρονται οι συμφωνηθέντες όροι. Η αναθεωρημένη ΣΔΣ, για μέλος που προσχωρεί σ' αυτή, τίθεται σε ισχύ την 30ή ημέρα από την κατάθεση της πράξης προσχώρησής του.
                  
               
                     (5)
                  
                  
                     Οι υποχρεώσεις του Ηνωμένου Βασιλείου σχετικά με την κάλυψη της πρόσβασης στις αγορές δημόσιων συμβάσεων καθορίζονται στην τελική του προσφορά, η οποία διαβιβάστηκε στα μέρη της ΣΔΣ στις 2 Οκτωβρίου 2018.
                  
               
                     (6)
                  
                  
                     Η τελική προσφορά του Ηνωμένου Βασιλείου είναι ενδεδειγμένη, δεδομένου ότι οι δεσμεύσεις του Ηνωμένου Βασιλείου ως προς την κάλυψη προσφέρουν στην Ένωση τη μέγιστη κάλυψη, την οποία έχει και επί του παρόντος το Ηνωμένο Βασίλειο βάσει του πίνακα της Ένωσης στη ΣΔΣ και η οποία αντιστοιχεί στην κάλυψη που έχει επί του παρόντος το Ηνωμένο Βασίλειο ως κράτος μέλος βάσει του πίνακα της Ένωσης. Η Ένωση θα πρέπει να παράσχει αμοιβαία μεταχείριση και να προσαρμόσει τον πίνακά της ώστε να παρέχει αντίστοιχο επίπεδο πρόσβασης στους οικονομικούς φορείς του Ηνωμένου Βασιλείου δυνάμει της αναθεωρημένης ΣΔΣ. Επιπλέον, είναι απαραίτητο να πραγματοποιηθούν ορισμένες διευκρινίσεις στον πίνακα της Ένωσης που περιλαμβάνεται στο προσάρτημα I της αναθεωρημένης ΣΔΣ, δεδομένου ότι το Ηνωμένο Βασίλειο δεν θα καλύπτεται πλέον από τον εν λόγω πίνακα στο πλαίσιο της αναθεωρημένης ΣΔΣ. Οι όροι αυτοί, όπως παρατίθενται στο παράρτημα της παρούσας απόφασης, θα αποτελέσουν μέρος των όρων προσχώρησης του Ηνωμένου Βασιλείου στην αναθεωρημένη ΣΔΣ και θα αντικατοπτρίζονται στην απόφαση που πρόκειται να εκδώσει η η επιτροπή ΣΔΣ σχετικά με την προσχώρηση του Ηνωμένου Βασιλείου.
                  
               
                     (7)
                  
                  
                     Ενδείκνυται επομένως να καθοριστεί η θέση που πρέπει να ληφθεί εξ ονόματος της Ένωσης στην επιτροπή ΣΔΣ σε σχέση με την προσχώρηση του Ηνωμένου Βασιλείου στην αναθεωρημένη ΣΔΣ.
                  
               
                     (8)
                  
                  
                     Σε περίπτωση συμφωνίας αποχώρησης μεταξύ του Ηνωμένου Βασιλείου και της Ένωσης που προβλέπει μεταβατική περίοδο, κατά την οποία το δίκαιο της Ένωσης θα εφαρμόζεται για το Ηνωμένο Βασίλειο και εντός αυτού, η Ένωση θα πρέπει να ενημερώσει τα άλλα μέρη της ΣΔΣ ότι το Ηνωμένο Βασίλειο πρέπει να λογίζεται ως κράτος μέλος για τους σκοπούς της αναθεωρημένης ΣΔΣ κατά τη διάρκεια της εν λόγω μεταβατικής περιόδου. Ως εκ τούτου, το Ηνωμένο Βασίλειο θα καλύπτεται από την αναθεωρημένη ΣΔΣ μέχρι την ημερομηνία λήξης της συμφωνηθείσας μεταβατικής περιόδου. Στην περίπτωση αυτή, το Ηνωμένο Βασίλειο θα πρέπει να υποβάλει επικαιροποιημένη δέσμη απαντήσεων σχετικά με τον κατάλογο σημείων το αργότερο τρεις μήνες πριν από τη λήξη της μεταβατικής περιόδου. Η επιτροπή ΣΔΣ θα επανεξετάσει την επικαιροποιημένη δέσμη απαντήσεων του Ηνωμένου Βασιλείου σχετικά με τον κατάλογο σημείων και θα κρίνει ποια είναι η ενδεδειγμένη απόφαση εκείνη τη χρονική στιγμή.
                  
               
                     (9)
                  
                  
                     Παρότι το Ηνωμένο Βασίλειο δεν θα αποτελεί τρίτη χώρα όταν η επιτροπή ΣΔΣ θα αποφασίσει σχετικά με την προσχώρηση του Ηνωμένου Βασιλείου στην αναθεωρημένη ΣΔΣ, είναι προς το συμφέρον της Ένωσης να διασφαλίσει ότι η αναθεωρημένη ΣΔΣ θα αρχίσει να ισχύει για το Ηνωμένο Βασίλειο από την επομένη της ημερομηνίας κατά την οποία το δίκαιο της Ένωσης θα παύσει να εφαρμόζεται για το Ηνωμένο Βασίλειο και εντός αυτού. Το Ηνωμένο Βασίλειο, έως ότου αποχωρήσει από την Ένωση, παραμένει πλήρες κράτος μέλος, το οποίο απολαύει όλων των δικαιωμάτων και δεσμεύεται από όλες τις υποχρεώσεις που απορρέουν από τις Συνθήκες, συμπεριλαμβανομένης της συμμόρφωσης προς την αρχή της καλόπιστης συνεργασίας.
                  
               
                     (10)
                  
                  
                     Αν το δίκαιο της Ένωσης εξακολουθεί να ισχύει για το Ηνωμένο Βασίλειο και εντός αυτού, η Επιτροπή θα πρέπει να εξουσιοδοτηθεί να ενημερώσει την επιτροπή ΣΔΣ, εξ ονόματος της Ένωσης, εντός 30 ημερών από την κατάθεση της πράξης προσχώρησης του Ηνωμένου Βασιλείου, ότι το Ηνωμένο Βασίλειο εξακολουθεί να καλύπτεται από την αναθεωρημένη ΣΔΣ σύμφωνα με το δίκαιο της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην επιτροπή για τις δημόσιες συμβάσεις («επιτροπή ΣΔΣ») είναι να εγκριθεί η προσχώρηση του Ηνωμένου Βασιλείου στην αναθεωρημένη συμφωνία για τις δημόσιες συμβάσεις («αναθεωρημένη ΣΔΣ»), με την επιφύλαξη των προϋποθέσεων που καθορίζονται στο άρθρο 2 της παρούσας απόφασης και των όρων προσχώρησης που παρατίθενται στο παράρτημα της παρούσας απόφασης, στο μέτρο που τα συμφέροντα της Ένωσης δεν επηρεάζονται αρνητικά από τη θέση άλλων μερών της ΣΔΣ.
         
         
            Άρθρο 2
            Η θέση που πρέπει να ληφθεί εξ ονόματος της Ένωσης, σύμφωνα με το άρθρο 1, υπόκειται στην προϋπόθεση ότι η απόφαση της επιτροπής ΣΔΣ περιέχει διατάξεις που διασφαλίζουν τα ακόλουθα:
            
                        1.
                     
                     
                        ελλείψει συμφωνίας αποχώρησης μεταξύ του Ηνωμένου Βασιλείου και της Ένωσης που προβλέπει μεταβατική περίοδο, επιτρέπεται στο Ηνωμένο Βασίλειο να καταθέσει υπόψη του Γενικού Διευθυντή του ΠΟΕ την πράξη προσχώρησής του υπό την προϋπόθεση ότι το κάνει:
                        
                                    α)
                                 
                                 
                                    το νωρίτερο 30 ημέρες πριν από την ημερομηνία κατά την οποία το Ηνωμένο Βασίλειο θα παύσει να αποτελεί κράτος μέλος και
                                 
                              
                                    β)
                                 
                                 
                                    εντός έξι μηνών από την ημερομηνία της απόφασης της επιτροπής ΣΔΣ, εκτός αν η περίοδος για την υποβολή της πράξης παραταθεί από την εν λόγω επιτροπή,
                                 
                              
                  
                        2.
                     
                     
                        η κατάθεση της πράξης προσχώρησης του Ηνωμένου Βασιλείου θεωρείται ως μη γενόμενη για τους σκοπούς του άρθρου XXIV παράγραφος 2 της συμφωνίας του 1994 για τις δημόσιες συμβάσεις και του άρθρου XXII παράγραφος 2 της αναθεωρημένης ΣΔΣ, εάν, εντός 30 ημερών μετά την εν λόγω κατάθεση, η Ένωση κοινοποιήσει στην επιτροπή ΣΔΣ ότι το Ηνωμένο Βασίλειο εξακολουθεί να καλύπτεται από την αναθεωρημένη ΣΔΣ σύμφωνα με το δίκαιο της Ένωσης.
                     
                  
         
            Άρθρο 3
            Σε περίπτωση που το δίκαιο της Ένωσης εξακολουθεί να ισχύει για το Ηνωμένο Βασίλειο και εντός αυτού, η Επιτροπή εξουσιοδοτείται να ενημερώσει την επιτροπή ΣΔΣ, εξ ονόματος της Ένωσης, εντός 30 ημερών από την κατάθεση της πράξης προσχώρησης του Ηνωμένου Βασιλείου, ότι το Ηνωμένο Βασίλειο εξακολουθεί να καλύπτεται από την αναθεωρημένη ΣΔΣ σύμφωνα με το δίκαιο της Ένωσης.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 22 Φεβρουαρίου 2019.
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
      
      
         
            ΠΑΡΑΡΤΗΜΑ
            
               ΟΡΟΙ ΤΗΣ ΕΕ ΓΙΑ ΤΗΝ ΑΥΤΟΤΕΛΗ ΠΡΟΣΧΩΡΗΣΗ ΤΟΥ ΗΝΩΜΕΝΟΥ ΒΑΣΙΛΕΙΟΥ ΣΤΗ ΣΔΣ
            
            Με την έναρξη ισχύος της συμφωνίας για τις δημόσιες συμβάσεις ως προς το Ηνωμένο Βασίλειο αυτοτελώς:
            
                        —
                     
                     
                        το σημείο 1 του τμήματος 2 («Οι κεντρικές κυβερνητικές αναθέτουσες αρχές των κρατών μελών της ΕΕ») του παραρτήματος 1 του προσαρτήματος I σχετικά με την Ευρωπαϊκή Ένωση στο πλαίσιο της αναθεωρημένης συμφωνίας έχει ως εξής:
                        
                           
                                       «1.
                                    
                                    
                                       Για τα εμπορεύματα, τις υπηρεσίες, τους προμηθευτές και τους παρόχους υπηρεσιών του Λιχτενστάιν, της Ελβετίας, της Ισλανδίας, της Νορβηγίας, των Κάτω Χωρών όσον αφορά την Αρούμπα και το Ηνωμένο Βασίλειο, οι συμβάσεις που συνάπτονται από όλες τις κεντρικές κυβερνητικές αναθέτουσες αρχές των κρατών μελών της ΕΕ. Ο κατωτέρω κατάλογος είναι ενδεικτικός».
                                    
                                 
                     
                  
                        —
                     
                     
                        το τμήμα 2 του παραρτήματος 6 του προσαρτήματος I σχετικά με την Ευρωπαϊκή Ένωση στο πλαίσιο της αναθεωρημένης συμφωνίας έχει ως εξής:
                        
                           «Οι συμβάσεις παραχώρησης έργων, όταν ανατίθενται από τους φορείς των παραρτημάτων 1 και 2, υπάγονται σε καθεστώς εθνικής μεταχείρισης για τους παρόχους κατασκευαστικών υπηρεσιών της Ισλανδίας, του Λιχτενστάιν, της Νορβηγίας, των Κάτω Χωρών όσον αφορά την Αρούμπα, την Ελβετία, το Μαυροβούνιο και το Ηνωμένο Βασίλειο, υπό την προϋπόθεση ότι η αξία των συμβάσεων ισούται με ή υπερβαίνει τα 5 000 000 ΕΤΔ και για τους παρόχους κατασκευαστικών υπηρεσιών της Κορέας, υπό την προϋπόθεση ότι η αξία των συμβάσεων ισούται με ή υπερβαίνει τα 15 000 000 ΕΤΔ».
                        
                     
                  
                        —
                     
                     
                        η υποσημείωση στον τίτλο «Η Ευρωπαϊκή Ένωση» των παραρτημάτων του προσαρτήματος I σχετικά με την Ευρωπαϊκή Ένωση στο πλαίσιο της αναθεωρημένης συμφωνίας καθώς και στον τίτλο «Η Ευρωπαϊκή Ένωση» στο πλαίσιο της συμφωνίας του 1994 περιλαμβάνει την εξής υποσημείωση:
                        
                           «Όλες οι παραπομπές στις αναθέτουσες αρχές και τους αναθέτοντες φορείς του Ηνωμένου Βασιλείου που περιέχονται επί του παρόντος στα παραρτήματα του προσαρτήματος I σχετικά με την Ευρωπαϊκή Ένωση είναι άνευ αντικειμένου».